b"\n_START_ARTICLE_\nCarolina de Brandenburg-Ansbach\n_START_SECTION_\nBiografia\n_START_PARAGRAPH_\n\xc3\x92rfena de pare als tres anys (1686), i de mare als 13 (1696), Carolina era considerada una dona brillant, culta i intel\xc2\xb7ligent, molt ben valorada a totes les Corts europees. Va tenir l'oportunitat d'esdevenir reina d'Espanya, per\xc3\xb2 refus\xc3\xa0 la proposta perqu\xc3\xa8 no estava disposada a renunciar al protestantisme. Poc despr\xc3\xa9s va con\xc3\xa8ixer Jordi August de Brunsvic-Luneburg, el futur rei Jordi II del Regne Unit, amb qui es cas\xc3\xa0 el 1705. Per ra\xc3\xb3 d'aquest matrimoni va esdevenir reina consort de Gran Bretanya des de 1727 fins a la seva mort._NEWLINE_En ascendir el seu sogre al tron de la Gran Bretanya amb el nom de Jordi I el 1714, el seu marit es va convertir autom\xc3\xa0ticament en duc de Cornualla i despr\xc3\xa9s en pr\xc3\xadncep de Gal\xc2\xb7les. I donat que el seu sogre s'havia divorciat de la seva dona, Carolina es va convertir en la dona m\xc3\xa9s important i influent del regne. Va establir una forta amistat amb Sir Robert Walpole, que exerciria com a Primer Ministre tant en el regnat del rei Jordi I com despr\xc3\xa9s del seu marit._NEWLINE_Ja com a reina consort Carolina va consolidar la seva posici\xc3\xb3 dominant a la Cort, essent nomenada Guardiana del Regne de Gran Bretanya i Lloctinent de sa Majestat en abs\xc3\xa8ncia del Rei. Fet que li va permetre actuar com a regent quan el seu marit era de viatge o en les expedicions b\xc3\xa8l\xc2\xb7liques a Europa."